**Izr. prof. dr. Mojca Kerec Kos, mag. farm.**

Mojca Kerec Kos je diplomirala (leta 1999) in doktorirala (leta 2003) na Univerzi v Ljubljani, Fakulteti za farmacijo. Od leta 1999 je zaposlena na Univerzi v Ljubljani, Fakulteti za farmacijo, najprej kot mlada raziskovalka, po zaključenem doktoratu na mestu asistenta, od leta 2017 pa na učiteljskem mestu. Pedagoško in raziskovalno deluje na področju biofarmacije in farmakokinetike, v zadnjih letih pa tudi na področju klinične farmacije. Pri tem uspešno sodeluje s številnimi kolegi v zunanjih lekarnah in bolnišnicah in jih s tem spodbuja k raziskovalnemu delu v njihovem kliničnem okolju. Bila je mentorica 70 magistrskih nalog študentov farmacije. Je tudi mentorica doktorandom na področju farmacije. Med študenti velja za zelo dobro pedagoginjo. V okviru dela na fakulteti uspešno sodeluje tudi s farmacevtsko industrijo, kar dokazujejo številni izvedeni projekti. Od leta 2018 je vodja Kluba alumnov Univerze v Ljubljani, Fakultete za farmacijo.

Članica SFD je že od študentskih časov. Med leti 1997-1999 je bila članica izvršnega odbora Študentske sekcije SFD, odgovorna za kontakt z mednarodno organizacijo International Pharmaceutical Students Federation. Sedaj je članica Ljubljanske podružnice SFD in Sekcije kliničnih farmacevtov. Med leti 2003 in 2008 je bila članica Izdajateljskega sveta SFD. Svoje organizacijske sposobnosti dokazuje kot predsednica organizacijskega odbora simpozija Sekcije farmacevtov javnih lekarn, izvedenega v letih 2016-2021, s čimer še dodatno ohranja stik z lekarništvom. Bila je tudi gostujoča urednica sedmih številk Farmacevtskega vestnika ter večkrat recenzentka knjižic O pravilni in varni uporabi zdravil, izdanih ob dnevu slovenskih lekarn. Svoje znanje podaja na strokovnih srečanjih SFD kot tudi na drugih srečanjih, namenjenih kolegom farmacevtom ali drugim zdravstvenim delavcem.

Sodeluje tudi pri izvedbi teoretičnega dela programa specializacije iz klinične farmacije ter je mentorica specializantom iz lekarniške in klinične farmacije. Je predsednica Komisije za strokovna vprašanja na Fakulteti za farmacijo ter Razširjenega strokovnega kolegija za lekarniško farmacijo na Ministrstvu za zdravje RS.